
Europa-Parlamentets beslutning om situationen i Syrien

(2014/2547(RSP))

Europa-Parlamentet,

–
der henviser til sine tidligere beslutninger om Syrien,

–
der henviser til de tidligere konklusioner om Syrien fra Rådet (udenrigsanliggender), senest af 18. november 2013 og af 20. januar 2014,

–
der henviser til de tidligere redegørelser om Syrien fra næstformanden i Kommissionen/Unionens højtstående repræsentant for udenrigsanliggender og sikkerhedspolitik,

–
der henviser til FN’s Generalforsamlings tidligere resolutioner om Syrien,

–
der henviser til FN's Sikkerhedsråds resolution af 27. september 2013 om destruktion af Syriens kemiske våben (S/RES/2118(2013)),

–
der henviser til sine beslutninger af 12. september 2013 om situationen i Syrien
 og af 9. oktober 2013 om Unionens og dens medlemsstaters foranstaltninger til at tackle flygtningestrømmen som følge af konflikten i Syrien
,

–
der henviser til verdenserklæringen om menneskerettighederne fra 1948,

–
der henviser til Genèvekonventionerne fra 1949 og tillægsprotokollerne til dem,

–
der henviser til protokollen om forbud mod til krigsbrug at anvende kvælende, giftige eller lignende gasarter samt bakteriologiske krigsmidler, der blev undertegnet i Genève den 17. juni 1925,

–
der henviser til konventionen om forbud mod udvikling, fremstilling og oplagring af bakteriologiske (biologiske) våben og toksinvåben samt om disse våbens tilintetgørelse – undertegnet i London, Moskva og Washington den 10. april 1972,

–
der henviser til den internationale konvention om borgerlige og politiske rettigheder, den internationale konvention om økonomiske, sociale og kulturelle rettigheder, konventionen mod tortur og anden grusom, umenneskelig eller nedværdigende behandling eller straf, konventionen om barnets rettigheder, den valgfri protokol hertil om inddragelse af børn i væbnede konflikter og konventionen om forebyggelse af og straf for folkedrab, som alle er blevet tiltrådt af Syrien,

–
der henviser til rapporterne fra den uafhængige internationale undersøgelseskommission, senest af 11. september 2013,

–
der henviser til den fælles meddelelse fra Unionens højtstående repræsentant for udenrigsanliggender og sikkerhedspolitik og Kommissionen af 25. maj 2011 med titlen "En ny tilgang til nabolande i forandring",

–
der henviser til sluterklæringen fra aktionsgruppen for Syrien dateret 30. juni 2012 (det såkaldte Genève-kommuniké),

–
der henviser til forretningsordenens artikel 110, stk. 2,

A.
der henviser til, at urolighederne og blodsudgydelserne i Syrien nu pågår på tredje år, og at der ikke er nogen umiddelbar udsigt til, at de vil ophøre;

B.
der henviser til, at de civile optøjer og de syriske myndigheders brutale undertrykkelse af det syriske folk, herunder den påståede anvendelse af kemiske våben, har kastet landet ud i en tilstand af borgerkrig, hvilket igen medfører risiko for en regional konflikt;

C.
der henviser til, at mere end 110 000 syrere har mistet livet siden kampene begyndte;

D.
der henviser til, at mere end 1 200 kristne er blevet dræbt i Syrien i 2013; der henviser til, at den kristne befolkning i Syrien anslås at være på 1,3 millioner;

E.
der henviser til, at det samlede antal registrerede syriske flygtninge nu er sat til mere end to millioner, og at omkring ni millioner syrere er blevet fordrevet;

F.
der henviser til, at præsident Assad har siddet utallige henstillinger fra det internationale samfund om at sætte en stopper for den forfærdelige vold i Syrien overhørig;

G.
der henviser til, at volden, herunder brugen af tungt artilleri og bombardementer mod beboede områder og gruopvækkende drab udført af den syriske hær, sikkerhedsstyrker og Shabiha, såvel som af forskellige oppositionsstyrker, hele tiden er taget til;

H.
der henviser til, at der har været adskillige massakrer og målrettede massedrab (på nært hold) af mænd, kvinder og børn;

I.
der henviser til, at tilfælde af tortur, masseanholdelser og omfangsrige ødelæggelser af befolkede områder er steget dramatisk i de seneste måneder;

J.
der henviser til, at tusindvis af syrere dagligt flygter fra kampene til nabolandene i håb om sikkerhed og beskyttelse, blot for at forblive sårbare i flygtningelejre;

K.
der henviser til, at de lande, der er mest intenst berørt af konflikten og flygtningestrømmen, er Libanon, Jordan og Tyrkiet;

L.
der henviser til, at mange uafhængige rapporter bekræfter brugen af kemiske våben i angrebet på det østlige Ghuta den 21. august 2013;

M.
der henviser til, at brugen af kemiske våben er en krigsforbrydelse, der er forbudt i henhold til Genèveprotokollen og Romstatutten for den Internationale Straffedomstol;

N.
der henviser til, at selv om Syrien er et af de lande, der fortsat ikke har undertegnet FN's konvention om kemiske våben, så kan der ikke desto mindre argumenteres for, at konventionens bestemmelser alligevel er gældende i henhold til folkeretlig sædvaneret;

O.
der henviser til, at repræsentanter fra den syriske regering og medlemmer af Den Nationale Koalition af de Syriske Oppositions- og Revolutionsstyrker indgik aftale om at deltage i internationale fredsforhandlinger efter indkaldelse fra FN’s fredsudsending til Syrien, Lakhdar Brahimi, som fandt sted i Montreux og Genève fra den 22-28. januar 2014; der henviser til, at en ny runde af fredsforhandlinger foreslået af Lakhdar Brahimi forventes at begynde den 10. februar 2014;

1.
beklager dybt den vold, intimidering og tortur, der er blevet begået mod mænd, kvinder og børn af personerne indblandet i den interne konflikt i Syrien;

2.
fordømmer på det kraftigste massedrabene med kemiske våben på civile den 21. august 2013 og glæder sig over de internationale bestræbelser på at destruere det lager af kemiske våben, som det syriske regime har opbygget; opfordrer indtrængende alle parter til at arbejde sammen for at sikre en hurtig og fuldstændig fjernelse af alle kemiske våben fra Syrien;

3.
glæder sig over Geneve II-konferencen og den syriske oppositions løfte om at overholde principperne i Genèvekommunikéet; understreger behovet for at gøre fremskridt, når fredsforhandlingerne genoptages, og navnlig vigtigheden af, at det internationale samfund og alle aktører, som er involveret i den syriske konflikt, arbejder hen imod en politisk løsning på kampene i Syrien baseret på disse principper; tilskynder endvidere det internationale samfund til at påbegynde konkret planlægning af en demokratisk overgang i Syrien efter Assad;

4.
erkender det presserende behov for at koncentrere de internationale og regionale bestræbelser med henblik på at løse den syriske krise; fortsætter med at opfordre alle medlemmer af FN's Sikkerhedsråd til at stå ved deres ansvar i forbindelse med krisen; opfordrer indtrængende alle lande, der er aktive i at fremme en løsning på krisen, til at støtte disse bestræbelser; 

5.
udtrykker dyb bekymring over den fortsatte humanitære krise i Syrien og konsekvenserne for nabolandene; udtrykker ligeledes bekymring for, at udvandringen af flygtninge fra Syrien fortsætter med at tage til; opfordrer til at der indgås aftaler, der garanterer øjeblikkelig og fuld humanitær adgang til og udrejse fra belejrede områder uden frygt for fremtidige hævnakter;

6.
beklager den forværrede situation for Syriens mange mindretal, herunder landets kristne befolkning, og fordømmer på det kraftigste de mange drab på kristne i Syrien;

7.
roser regeringerne i nabolandene, især Tyrkiet og Libanon, for deres indsats til at yde humanitær bistand til syriske flygtninge; erkender, at denne støtteindsats har lagt yderligere pres på de eksisterende beredskaber og budgetter i disse lande; opfordrer det internationale samfund til at støtte de berørte lande;

8.
bemærker, at præsident Assad som den forfatningsmæssige og juridiske leder af den syriske stat bærer det endelige ansvar for alle handlinger, der udføres af de væbnede styrker i Syrien; opfordrer indtrængende præsident Assad til at anerkende det syriske folks afvisning af hans styre og til at træde tilbage ud fra hensynet til Syriens interesser og befolkningens enhed;

9.
opfordrer alle aktører i Syrien til at tilslutte sig principperne om menneskerettigheder og demokrati og til at samarbejde med det internationale samfund i bestræbelserne på at bringe konflikten til en fredelig afslutning;

10.
pålægger sin formand at sende denne beslutning til Rådet, Kommissionen, næstformanden i Kommissionen/Unionens højtstående repræsentant for udenrigsanliggender og sikkerhedspolitik, medlemsstaternes regeringer og parlamenter, Den Arabiske Ligas generalsekretær, Den Syriske Arabiske Republiks regering og parlament og Syriens nabolandes regeringer og parlamenter.

� Vedtagne tekster P7_TA(2013)0378.


� Vedtagne tekster, P7_TA(2013)0414.

